1. 《春雨》
[ 唐 ] 徐凝
花时闷见联绵雨,云入人家水毁堤。
昨日春风源上路,可怜红锦枉抛泥。
2. 《春雨》
[ 宋 ] 周邦彦
耕人扶耒语林丘,花外时时落一鸥。
欲验春来多少雨,野塘漫水可回舟。
3. 《春雨》
[ 唐 ] 窦群
昨日偷闲看花了,今朝多雨奈人何。
人间尽似逢花雨,莫爱芳菲湿绮罗。
4. 《春雨》
[ 宋 ] 熊禾
春来一月雨,米斗钱三千。
江空尽绝市,灶冷厨无烟。
我从莆城来,四望良凄然。
滨海皆食淡,逻卒相寻挻。
累累起夫役,庶局供熬煎。
玉食宁几何,千百俱并缘。
只今二月节,何暇及种田。
使臣询民瘼,当务固有先。
近仓有陈粟,庶解朝夕悬。
州县价一平,乡闾自然宽。
欲言事何限,何当息民肩。
5. 《春雨》
[ 宋 ] 陆游
细雨吞平野,余寒勒早春。
未增豪饮兴,先著苦吟身。
幽径萱芽短,方桥柳色新。
闭门非为老,半世是闲人。
6. 《春雨》
[ 唐 ] 李商隐
怅卧新春白袷衣, 白门寥落意多违。
红楼隔雨相望冷, 珠箔飘灯独自归。
远路应悲春晼晚, 残宵犹得梦依稀。
玉珰缄札何由达, 万里云罗一雁飞。
7. 《春雨》
[ 宋 ] 赵崇森
连朝连夜雨,春尽转潇潇。
巷陌泥沾足,田畴水侵腰。
麦黄皆倒穗,桑冻不抽条。
花事今休矣,祈晴且救苗。
8. 《春雨》
[ 唐 ] 刘复
雨度深闺,莺愁欲懒啼。
如烟飞漠漠,似露湿凄凄。
草色行看靡,花枝暮欲低。
晓听钟鼓动,早送锦障泥。
9. 《春雨》
[ 唐 ] 齐己
欲布如膏势,先闻动地雷。
云龙相得起,风电一时来。
霢霂农桑野,冥濛杨柳台。
何人待晴暖,庭有牡丹开。
10. 《春雨》
[ 宋 ] 陈棣
春雨止复作,无聊终日闲。
殷红悲着地,浅绿暗归山。
云幕久蒙润,风扉每日关。
愁端与诗思,容易减朱颜。